Nordmenn kjøper mindre vin på polet

16. juli 2013

Cecilie Emilie gir dagens vinhandel videre til kjæresten Simen. </br>- Jeg drikker ikke så mye, så jeg trenger ikke handle på Vinmonopolet, jeg får kjøpt nok når jeg er på reise, sier hun. ROBERT MCPHERSON

Jeg handler nesten aldri på Vinmonopolet, men kjøper kvoten når jeg er ute og reiser. Noen turer til Sverige, en helg i London, en vinterferie i Egypt, det holder hele året, sier Grethe, som har tatt turen over grensen med familiens båt.

Hun står på kaien i Strømstad mens datteren Cecilie Emilie laster varene fra Systembolaget til kjæresten Simen i båten. Ingen av de tre er ofte å se på Vinmonopolet.

Med et moderat alkoholkonsum får de kjøpt den mengden vin og brennevin de har lyst på i forbindelse med reiser til Sverige og andre land.

Ned på polet, opp på taxfree

Etter årevis med tildels sterk vekst har Vinmonopolets salg av vin nå flatet ut og falt litt. Ferske tall som Vinmonopolet legger frem i dag viser at vinsalget de siste tolv månedene var 65.000 liter, eller 0,1 prosent, lavere enn den foregående perioden.

Men årsaken er ikke at nordmenn drikker mindre vin. På flyplassene går salget kraftig opp. Ifølge Statens institutt for rusforskning (SIRUS) økte salget av vin ved 16 flyplasser med 30 prosent fra 2010 til 2012.

Vinsalget har fortsatt oppover siden nyttår, ifølge Håkon Fjeld-Hansen. Han er administrerende direktør i Travel Retail Norway, som driver taxfreebutikkene på alle de store flyplassene i landet, med unntak Rygge og Torp.

— En slik utvikling ser vi i hele Europa. Bildet er helt klart, folk kjøper mer og mer vin, sier Fjeld-Hansen.

Økt grensehandel

Samtidig som at vinsalget øker på taxfree og faller litt hos Vinmonopolet, faller salget av sprit overalt.

- Hva tror du er årsaken til at dere opplever økt vinsalg?

— Folk er kanskje blitt mer oppmerksomme på at det finnes mange gode viner, noe som kan være bedre enn å ta seg en drink.

De siste tilgjengelige tallene for grensehandelen viser også en økning. Fra 1995 til 2011 har nordmenn nesten åttedoblet kjøpet av alkohol i Sverige, og det er salg av vin og øl som har økt mest. Siden 2009 har veksten flatet noe ut, men med en fortsatt oppgang, viser anslag i en rapport Statens institutt for rusforskning (SIRUS) ga ut i mars i år.

Alvorlig for polet

At polet selger mindre vin bekymrer Ingunn Jordheim, generalsekretær i Vin- og brennevinleverandørenes forening.

— Vinmonopolet har hatt et klart fall i salget av brennevin de siste årene. Polet selger nå nesten bare halvparten av totalkonsumet av brennevin. Dersom også vinomsetningen nå går nedover, så er det alvorlig.

Køen utenfor Systembolaget i sentrum av den vesle grensebyen Strømstad var lang i går. Til tross for kommunens knappe 6000 innbyggere, er de to utsalgene i byen blant de som selger mest i hele Sverige, mye takket være nordmenn. ROBERT MCPHERSON

Jordheim mener utviklingen kan undergrave hele rollen til Vinmonopolet.— Når man har et monopol, så er meningen at omsetningen skal gå gjennom monopolet. Det er ingen som tror at nordmenn konsumerer mindre vin eller brennevin, snarere tvert imot, sier hun.

Svekker Vinmonopolets stilling

Jordheim peker på at nordmenns konsum av alkohol øker, men at veksten skjer gjennom økt grensehandel og økt handel på flyplassene.

— Grensehandelen har økt hvert eneste år, fra et allerede høyt nivå. I tillegg har nordmenns reiseaktivitet via flyplassene økt med ti prosent hvert år, som fører til økt taxfreehandel. Dermed går en mindre del av totalsalget av alkohol gjennom Vinmonopolet.

— Nå må myndighetene forstå at alkoholavgiftene må harmoniseres med det svenske avgiftsnivået. Da vil nordmenn handle mer i Norge, og staten vil innkassere mer fremfor å gi pengene til Sverige, sier hun.

— Når folk reiser stadig mer, ser vi en utfordring i at salget av alkohol gjennom andre kanaler enn Vinmonopolet øker, sier statssekretær Nina Tangnæs Grønvold (Ap) i Helse- og omsorgsdepartementet, men avviser avgiftskutt (se undersak).

Korttenkt å kutte

Knut T. Reinås, leder i Forbundet mot Rusgift, mener forslaget om lavere alkoholavgifter er korttenkt.

— Da vet vi at det totale alkoholforbruket vil øke, noe som vil være mer skadelig enn at handelen øker noe på utenlandsreiser, sier han.

Han mener taxfreeordningen på flyplassene bør opphøre.

Les også Flere støtter streng alkoholpolitikk

— Siden ordningen er avskaffet i EU, mener vi dette bør avskaffes i Norge også. Dersom det fortsatt skal selges alkohol på flyplassene, mener vi dette må være under Vinmonopolets kontroll, sier han.I Strømstad tror Grethe at Vinmonopolet vil eksistere i lang tid fremover. Men for at hun skal handle der selv, må de norske prisene ned.

— Prisene kan godt bli litt likere som i Sverige. Da ville jeg kanskje droppet taxfreehandlingen på vei ut av flyplassen, sier hun.

— Ser en utfordring

- Når folk reiser stadig mer, ser vi en utfordring i at salget av alkohol gjennom andre kanaler enn Vinmonopolet øker, sier statssekretær Nina Tangnæs Grønvold (Ap) i Helse- og omsorgsdepartementet.

— Det viktigste vi da kan gjøre, er å sikre at polet hele tiden utvikler seg og beholder sin sterke stilling, mener hun.

Grønvold peker på at Vinmonopolet stadig moderniseres, at antall utsalg øker, og at det er etablert en nettbutikk med gratis frakt til de kommunene som ikke har polutsalg. Videre sier hun at det ikke er aktuelt å senke alkoholavgiftene for å ta tilbake handelen fra taxfreebutikker og svenskegrensen.

— Stortinget har akkurat behandlet en rusmelding. Signalene som sendes derfra, er at høye avgifter skal være en del av norsk alkoholpolitikk, sier hun.

- Utgått på dato

— Dette viser bare at den særnorske avgiftspolitikken er utgått på dato. Vi mener avgiftene her hjemme bør reduseres, slik at det ikke blir like lukrativt å dra utenlands. Når nordmenn handler andre steder enn på polet, bidrar det også til å sende arbeidsplasser over grensen til Sverige, sier Bård Hoksrud (Frp).

Han er ikke redd for at alkoholkonsumet øker dersom avgiftene går ned, eller dersom Vinmonopolet avvikles.

— Jeg har mer tro på å skape gode holdninger ved å drive arbeid blant unge. Vi mener alle monopoler er dårlige, og ønsker isteden sunn konkurranse, sier Hoksrud.

Høyre freder

Nestleder Jan Tore Sanner i Høyre ser ingen dramatikk i at salget av vin på Vinmonopolet synker.

— Gjennom mange år har det vært en jevn økning i salget. Polet står sterkt i Norge. De har god kvalitet og godt utvalg. Tallene kan skyldes mange faktorer, som endring i drikkemønster. Man må se på salget over lengre tid. Jeg frykter ikke for det norske Vinmonopolet, sier han.

Vil kutte taxfreesalget

Stortingsrepresentant Geir J. Bekkevold (KrF) mener det er på tide med en diskusjon om taxfreeordningen.

Les også Det kan bli polvarer på Rema og Kiwi etter valget

— Vi ønsker å satse på Vinmonopolet fremfor å overføre resten av salget til utlandet og taxfreebutikkene. Derfor er det særlig aktuelt med en diskusjon nå som tallene viser at omsetningen går ned hos Vinmonopolet og opp andre steder, sier han.Bekkevold sier at KrF ikke har tatt standpunkt til hva som bør skje med taxfreeutsalgene.

— Det mest radikale alternativet vil være å kutte ordningen helt. Et alternativ er også å stramme inn på kvotene, sier han.

Fakta Vinsalget Vinmonopolets salg av svakvin (rød-, hvit-, rosé- og musserende vin med alkoholinnhold som regel inntil 15 prosent) har økt med mellom 1 og 6 prosent i året siden Vinmonopolet ble omorganisert til å drive bare med butikkdrift i 1996.Økningen har i fjor og så langt i år flatet ut og falt ørlite. Begge de siste halvårsperiodene har vist svakt fallende vinsalg, med en nedgang på 0,1 prosent, eller 65.000 liter. Vis mer